Istorijat
---------

"Sutjeska" je crnogorski fudbalski klub osnovan 1920. godine u Nikšiću, Crnoj Gori, tada još za vrijeme ujedinjene velike Kraljevine Jugoslavije. Prvi naziv kluba bio je "Hercegovac", međutim 1943. godine većina fudbalera tadašnjeg sastava poginula je u bitci kod rijeke Sutjeske braneći pokušaje neprijatelja da unište partizanske odrede u Crnoj Gori i Hercegovini, pa tada, u njihovu čast,marta mjeseca 1945.god, po ideji bivšeg fudbalera Steva Matovića klub dobija autentični naziv. Osnivačka skupština održana je u zgradi "Kosovka djevoka", a istom je presjedavao narodni heroj Radoje Dakić-Brko.
FK Sutjeska u Prvoj Saveznoj ligi Jugoslavije debituje 1964. godine i jedan je od svega dva fudbalska kluba iz Crne Gore koji su se takmičili u najznačajnijem rangu nadmetanja SFR Jugoslavije i tako stekao veliki ugled i međunarodnu reputaciju, te zato i ostao jedna od najvećih sportskih institucija u Crnoj Gori. Čuvena je Sutjeskina omladinska škola, ne samo u okvirima naše zemlje, već je potvrda za to stigla još davne 1980. kada je supertalentovana generacija, pod vođstvom Milana Mike Zirojevića, postala šampion velike Jugoslavije (predvođena kasnije velikim imenima crnogorskog i jugoslovenskog fudbala Brajanom Nenezićem, Mojašom Radonjićem, Perom Giljenom i ost.). Omladinska selekcija Sutjeske osvojila je i Kup Jugoslavije u svojoj kategoriji, a 1981. godine i igrala finale Kupa. Ovim uspjesima postala je prvi i jedini klub u istoriji Crne Gore koji je osvojio neko takmičenje u organizaciji fudbalskog saveza SFRJ. U svojoj bogatoj istoriji odigrala je veliki broj kvalitetnih utakmica sa poznatim balkanskim, ali i evropskim klubovima Crvenom Zvezdom, Hajdukom, Dinamom, Partizanom, Vojvodinom, Vardarom, Željezničarem, Borcem iz Banja Luke, Sarajevom, Prištinom... To su bile godine najvećih poslovnih uspjeha velikih nikšićkih privrednih kolektiva, koji nijesu žalili na sponzorisanje Sutjeske. Njeno ime, uvijek je bilo sinonim za uspjeh, a pored čuvenog "Nikšićog piva", bila je drugi brend po kojem su se grad Nikšić i država Crna Gore prepoznavali.
Sutjeska je bila u fudbalskom vrhu SR Jugoslavije. Veliki je broj čuvenih trenera koji su prodefilovali na klupi Sutjeske poput Milovana Đorića, Milana Živadinovića, Vukašina Višnjevca, Kuzeljevića, Bekvalca, Radonjića, pa nešto kasnije Smiljanića, Tomića i drugih. U sezonama koje su dolazile, pioniri i omladinci ovog kluba su se popeli na postolja državnog prvaka i osvajača nacionalnog kupa državne zajednice Srbija i Crna Gora. Velika Sutjeskina sezona dešava se 2002/2003. godine u prvoj ligi Srbije i Crne Gore, čiji je bila učesnik od osnivanja, gdje je imala zapažen nastup u evropskom takmičenju - Intertoto Kupu. Šef stručnog štaba bio je Branko Bane Smiljanić. Od obnove nezavisnosti Crne Gore, Sutjeska se našla u finalu crnogorskog kupa (2006/2007), a sezonu 2008/2009. završava na trećem mjestu i učestvuje u eliminacionoj rundi za UEFA Ligu Evrope.
Potvrda koliko je kvalitetan i stručan rad u Sutjeskinoj fudbalskoj akademiji stigla je 2010. Kadetski tim do 17 godina osvojio je šampionski naslov Crne Gore, a omladinski sastav (19) jedan od najprestižnijih međunarodnih turnira u ovom uzrastu. Bili su najbolji u Italiji u konkurenciji renomiranih fudbalskih akademija italijanskog Leccea i Baria, te ruskih Zenita i Krylia Sovetova. Najbolji pojedinac koji se kvalitetom i znanjem istakao Nikšićki dvometraš Ali to je zapravo samo nastavak tradicije osvajanja međunarodnih turnira, jer je u prošlosti nikšićki prvoligaš na sličnim turnirima igrao sa Milanom, Leeds Unitedom i mnogim drugima. Upravo su turniri na Kvarnerskoj rivijeri,od Sutjeske stvorili prestižan fudbalski kolektiv. Na jednom od njih, Đani Rivera koji je 1969. dobio zlatnu loptu kao najbolji fudbaler svijeta, proglasio je omladinski tim nikšićke Sutjeske,za najbolji tim svijeta i tražio da kupi čitav tim i da igrači predju u Milano. Ujedno Sutjeska je jedini crnogorski klub u istoriji koji je osvojio turnir "Kvarnerska rivijera". Sutjeska je iznjedrila trenutno najveću zvijezdu crnogorskog fudbala i jednog od najkvalitetnijih evropskih napadača, bivšeg golgetera Lećea, Rome i Juventusa, sada asa Aldžazire iz Ujedinjenih Arapskih Emirata - Mirka Vučinića. Sutjeska je stvorila brojne velike igrače poput: Duška Radinovića, Zorana Vorotovića, Branka Samatovića, braću Bajović, Borislava Gajicu Đurovića, Miljana Zekovića, Damira Čakara, Vojina Lazarevića i mnogih drugih. Nadaleko je poznata nikšićka golmanska škola koja je u poslednje tri decenije dala čak pet reprezentativnih golmana, počev od Zorana Lemajića, preko Zorana Banovića i Vukašina Poleksića, pa sve do Ivana Janjuševića i Vladana Giljena. Nikako ne treba zaboraviti Radovića, Lukića i brojne druge. u Sutjesci su ponikli ili se fudbalski ostvarili brojni današnji međunarodni i domaći fudbalski treneri: Božidar Bandović, Miodrag Krivokapić, Mojaš Radonjić, Dragan Radojičić, Nikola Rakojević... Sutjeska je dala i brojne reprezentativce, dok su osvajači zlatne medalje u Čileu sa reprezentacijom Jugoslavije bili Nikšićani Slaviša Đurković i Ranko Zirojević. Takođe, Brajan Nenezić je sa amaterskom reprezentacijom Jugoslavije postao prvak svijeta.
Važi za izuzetno ugledan i cijenjen fudbalski klub u bivšoj Jugoslaviji. Uspjesi seniorskog tima i fudbalske akademije, najbolji su dokaz o kakvoj se sportskoj instituciji radi. Sutjeska je dala nemjerljiv doprinos razvoju ne samo crnogorskog, već i jugoslovenskog klupskog fudbala. U mnogim sezonama, kao učesnik Jugoslovenske savezne fudbalske lige,ekipe Crvene Zvezde, Partizana, splitskog Hajduka i zagrebačkog Dinama, gostovanje u Nikšiću, uvijek su svrstavali u kategoriji najtežih, jer su umjesto jednog imali četiri protivnika: nadaleko čuveni, tipično nikšićki inat, vatreno-nepredvidivu nikšićku publiku, najkvalitetniju travu u bivšoj Jugoslaviji i konačno nadaleko poznatu nikšićku fudbalsku školu. I nije bio mali broj puta kada su ovi klubovi polagali oružje, pogotovo u Nikšiću, jer će i najstariji fudbalski znalci potvrditi da je stadion "kraj Bistrice" bio i ostao izuzetno teško osvojiv. Nakon formiranja crnogorske lige, klub zapada u neugodnu finanasijsku situaciju, koja se ponavlja iz sezone u sezonu. Na mjestu trenera smjenjuju se Pero Giljen, Brajan Nenezić, Dragan Lacmanović, Dragan Mijanović, Saša Petrović. Međutim i pored toga, stvaraju se kvalitetni igrači, a mlađe selekcije postaju državni prvaci. U sezoni 2012/2013 klub na čelu sa trenerom Draganom Radojičićem postaje šampion Crne Gore, ostavivši vicešampiona na 5 bodova razlike, što je najveća razlika između prvoplasiranog i drugoplasiranog tima od kada je Crna Gora nezavisna država. U kvalifikacijama za ligu šampiona zakazuje okršaj sa Šerifom iz Tiraspolja. U sezoni 2013/2014 Sutjeska drugi put uzastopno osvaja titulu jesenjeg šampiona Crne Gore, te tako ruši još jedan crnogorski rekord i postaje jedini klub u državi koji se dva puta uzastopno okitio jesenjim lovorikama. Na kraju sezone 2013/2014 Sutjeska takodje sa trenerom Radojičićem postaje drugi put uzastopno šampion Crne Gore, te opet ruši još jedan crnogorski rekord, i postaje jedini klub koji je odbranio titulu prvaka države. Igrom slučaja, zakazuje novi duel protiv moldavskog sampiona. 
Pošto je Nikšić grad u kojem se desilo mnogo čega prvog u Crnoj Gori, tako je 2006. godine novoformirana državna reprezentacija Crne Gore u svojim redovima imala i "djecu Sutjeske", kapitena Mirka Vučinića (najboljeg strijelca crnogorske fudbalske reprezentacije u istoriji), prvog kapitena na prvoj utakmici, koji je postigao prvi gol, protiv reprezentacije Mađarske u Podgorici. Prvi golman crnogorske reprezentacije bio je i član Sutjeske Vukašin Poleksić. Brojni su poznati igrači koji su prve fudbalske korake napravili na stadionu "kraj Bistrice", poput Andrije Delibašića, Vladana Giljena, Stefana Nikolića, Miljana Radovića i mnogih drugih. Danas Sutjeska pored Vučinića i Poleksića u reprezentaciji Crne Gore ima Vladimira Jovovića i golmana Ivana Janjuševića.

Stadion
-------

Gradski stadion "Kraj Bistrice", nalazi se u Dragovoj Luci, gradskom predgrađu, kapaciteta je 10,800 gledalaca, sa dvije tribine, istocnom i zapadnom, kao i stvorenim prostorom za dogradnju južne i sjeverne tribine. Cjelokupan kompleks je sa sjedištima za gledaoce, travnata podloga je isključivo prirodna, jedna je od najkvalitetnijih u regionu (najkvalitetnija u SFRJ), a okružena je atletskom stazom. Stadion je osposobljen za odigravanje utakmica i u noćnom terminu zahvaljujući reflektorskom osvjetljenju jačine 1400 luksa. Prsten oko objekta čini savremeni prostrani parking prostor za automobile i autobuse. U sklopu sportskog kompleksa je i moderan trening teren sa sintetičkom podlogom i mini prostorom za gledalište. Jedan je od tri stadiona u Crnoj Gori koji posjeduje licencu za odigravanje međunarodnih utakmica pod okriljem UEFE.

Vojvode
-------

"Vojvode" su popularan naziv za Sutjeskine najvatrenije navijače. Osnovane su kao nevladina organizacija 1988. godine u Nikšiću i danas čine jednu od najbrojnijih navijačkih grupacija u Crnoj Gori. Njihovo mjesto je na istočnoj tribini, a tradicionalno prate sve mečeve svih sportskih kolektiva koje u nazivu sadrže ime "Sutjeska", kako na domaćem, tako i na gostujućem terenu. Najveći rival Sutjeske je FK Budućnost Podgorica, te su im na tribinama i "Varvari" najveća konkurencija.Ulaskom komšijskog fudbalskog kluba Čelik u prvu crnogorsku ligu, utakmice Sutjeske i Čelika postaju najveći derbiji u državi, kako po posjeti, tako i po spektaklu na tribinama. Na tri utakmice u sezoni 2012/13 oboreni su svi rekordi kada je u pitanju posjeta publike. Prisustvovalo je 20000 gledalaca, sto se moglo uporediti sa dvije baraž utakmice ova dva kluba iz sezone 2007/08. Ipak, duel dva najveća kluba u Crnoj Gori, Budućnosti i Sutjeske, ostaje najpoznatiji,nezavisno od toga na kojoj su poziciji na tabeli timovi. Jedna od zanimljivosti je i ta, da se Sutjeskina zastava zavijorila na mnogim svjetskim planinskim vrhovima, među kojima i na krovu svijeta Mont Everestu, zahvaljujući članovima nikšićkog PSD Javorak.

Zvanična himna fk Sutejske nastala je 2003. godine, a napisao je poznati kantautor Zoran Džiknić.
Stara himna fk Sutjeske potpisana je autorstvom čuvenog Branka Milićevića Kockice, i potiče iz dana Sutjeskine stare slave.
Nezvanična himna navijača fk Sutjeske je autorsko djelo mladog kantautora Vanje Radovanovića.

Govorili su o Sutjesci
----------------------

"Sutjeska je klub koji je proslavio crnogorski fudbal, bilo kroz igrače, bilo kroz rezultate, i nijesam baš siguran da Nikšić i Crna Gora imaju baš mnogo takvih institucija kao što je Sutjeska." - Branislav Brano Milačić, crnogorski fudbalski trener

"Dolaskom u Sutjesku, u ruke sam dobio veliki klub, a pozivi iz Sutjeske i Budućnosti, dva naša najveća kluba, su pozivi koji se ne odbijaju." - Saša Petrović - crnogorski fudbalski trener

"Sutjeska je klub vrijednih i radnih ljudi, velikih imena i svakom treneru je čast doći u jedan ovakav klub". - Branko Bane Smiljanić, internacionalni fudbalski trener

"Sutjeska više nikada ne smije da bude četvrta, jer ja ne vidim razliku između četvrtog i devetog mjesta". - Mitar Matijašević, bivši predsjednik kluba

"Sutjeska je klub sa velikom i sjajnom tradicijom, i očigledno je da svaki trener u svojoj karijeri želi da vodi jedan ovakav klub". - Dragan Lacmanović, internacionalni fudbalski trener

"Svaka čast našem stogodišnjaku, fudbalskom klubu Lovćen, ali ipak taj klub nije ostvario domete Sutjeske i Budućnosti, koji su proslavili crnogorski i jugoslovenski fudbal." - Miodrag Grof Božović, internacionalni fudbalski trener

"Klub koji je dao ovoliko fudbalskih imena, ne može biti mali klub. Sutjeska je klub sa renomeom i istorijom." - Slavenko Kuzeljević, internacionalni fudbalski trener

"Ako jedan klub učini jednu državu ponosnom, onda je to veliki klub." - Mojaš Radonjić, crnogorski fudbalski trener

"Sutjeska je klub svih Nikšićana, a krasi je fer plej i neposredna poštena borba, i zato je kao takva uvijek ovacijama pozdravljana na stadionima od Triglava do Đevđelije" - Šemsudin Dino Tuzović, publicista i hroničar

"Nikšićanima je fudbal u krvi, a Sutjeska je s razlogom uvijek imala po jednu generaciju koja je dominirala jugoslovenskim terenima" - Davor Gardun, fudbalski internacionalac

"Ja sam Sutjeskino dijete, i svaki njen uspjeh je i moj, jer malo je klubova sa tako sjajnom prošlošću, turbulentnom sadašnjicom i svijetlom budućnošću." - Mirko Vučinić, fudbalski internacionalac, kapiten reprezentacije Crne Gore

"Klub nisam samo ja. Sutjeska je institucija, ja sam tu samo da radim ono što najbolje znam." - Dragan Gaga Radojičić, internacionalni fudbalski trener

"Sjećam se kada me je otac prvi put poveo na stadion, na utakmicu Sutjeske i Hajduka. To je bio moj najveći doživljaj i neraskidiva veza sa Sutjeskom i Nikšićem ma gdje bio i šta god radio." - Andrija Milošević, glumac

Poznati bivši igrači
--------------------

* Mirko Vučinić
* Damir Čakar
* Vojin Lazarević
* Andrija Delibašić
* Zoran Vorotović
* Tomislav Ćiraković
* Brajan Nenezić
* Milorad Bajović
* Miodrag Bajović
* Vukašin Poleksić
* Dražen Međedović
* Nikola Nikezić
* Zoran Banović
* Srđan Radonjić
* Dušan Purać
* Mojaš Radonjić
* Branko Baja Stamatović
* Božidar Bandović
* Ranko Zirojević
* Slaviša Đurković
* Željko Damjanović
* Borislav Gajica Đurović
* Goran Bošković
* Miloš Bursać
* Bojan Krkić Senior

Poznati bivši treneri
---------------------

* Dragutin Spasojević
* Milan Živadinović
* Vukašin Višnjevac
* Aca Petrović
* Milovan Đorić
* Bimo Harović
* Milan Zirojević
* Mojaš Radonjić
* Drago Kovačević
* Dragoljub Bekvalac
* Žarko Olarević
* Slavenko Kuzeljević
* Branko Smiljanić
* Pero Giljen
* Brajan Nenezić
* Nikola Rakojević
* Dragan Lacmanović
* Saša Petrović
* Dragan Radojičić
* Mile Tomić

Eksterni linkovi
----------------

* Zvanična stranica